Gordhan vertrek na China vir gesprekke oor TransnetDie minister van openbare ondernemings, Pravin Gordhan (Foto: Ntswe Mokoena/GCIS) Pravin Gordhan, minister van openbare ondernemings, is tans na China onderweg om met dié land se regering oor die bespoediging van lokomotiefaflewerings en onderdele vir Transnet deur die Chinese vervaardigingsmaatskappy CCRC e-Loco te praat. Die departement het Maandag gesê dat Gordhan, wat ook ŉ afvaardiging saam met hom het, hoopvol is dat gesprekke met sy Chinese eweknieë positiewe resultate sal oplewer om doeltreffende logistieke en netwerkdienste tot voordeel van Suid-Afrika se ekonomie te verseker. Transnet het in Januarie vanjaar aangedui dat hy ŉ “dooiepunt met CRRC bereik het” – glo weens die onwilligheidheid van CRRC om saam met betrokke owerhede in Suid-Afrika te werk om sy bedrywighede in die land te normaliseer. News24 berig dat Transnet die verskaffing van 1 064 lokomotiewe van vier oorspronklike verskaffers, insluitend CRRC, gestaak het op grond daarvan dat kontrakte ter waarde van meer as R54 miljard in 2014 onreëlmatig toegeken is. Transnet het intussen gesê sy CRRC-lokomotiewe benodig dringend onderhoud deur dié verskaffer. Daar is gevolglik tydens ŉ vergadering met pres. Cyril Ramaphosa in Maart besluit dat ingryping nou nodig is, te midde van oproepe vir dringende optrede om die dalende prestasie van Transnet se vragspoorafdeling en die uitwerking daarvan op die ekonomie om te swaai. In hul verklaring vroeër vanjaar sê Transnet dat sy CRRC-lokomotiewe veral ŉ uitwerking het op die werkverrigting van drie belangrike spoorkorridors, naamlik die Noord-, Noordoos- en Kaapse korridor, wat ongeveer die helfte van Transnet-spoorvrag se inkomste uitmaak. Die korridors ondersteun ook drie sleutelmynbousektorsegmente, naamlik steenkool, chroom en mangaan. Sodra hy terugkeer sal Gordhan voor die parlement se staande komitee oor openbare rekeninge (Skoor) verskyn om te reageer op beskuldigings van korrupsie by Eskom. Die datum vir hierdie vergadering is nog nie vasgestel nie.